**Final Fantasy VII Remake** on Square Enixin kehittämä ja julkaisema toimintaroolipeli. Peli on uusi versio *Final Fantasy VII:stä*, joka julkaistiin vuonna 1997. Pelistä ilmoitettiin ensimmäisen kerran vuoden 2015 E3-messuilla ja vuoden 2019 E3-messuilla Square Enix paljasti pelin ensimmäisen osan julkaisupäiväksi 10. huhtikuuta 2020 PlayStation 4 -konsolille.

Square Enix julkaisi *Final Fantasy VII:n* 25-vuotispäivänä 16. kesäkuuta 2022 tiedon pelin seuraavasta osasta, *Final Fantasy VII Rebirth*, jonka julkaisuajankohta on talvella 2023–2024.

Pelaaminen
----------

Toisin kuin alkuperäisessä *Final Fantasy VII:ssä*, joka oli vuoropohjainen ATB-systeemi, Remaken taistelusyysteemi on reaaliaikainen, johon on sisällytetty klassisia Active Time Battle-elementtejä. Hahmoilla on käytössä kaksi perusliikettä, perushyökkäys ja erikoishyökkäys, jotka toimivat reaaliaikaisesti. Kun pelaaja hyökkää, hahmojen ATB-mittarit täyttyvät, jolloin he voivat tehdä erikoisliikkeitä tai käyttää taikoja. Kukin erikoisliike tai taika käyttää yhden tai kaksi ATB-segmenttiä. ATB-taitoa valittaessa aika hidastuu noin 100-kertaisesti, joten pelaajalla on hyvin aikaa valita ATB-komento. Taistelusysteemi muistuttaa aika paljon *Final Fantasy XV:n* taistelusysteemiä. Pelissä on mahdollista aiheuttaa vihollisille murtotila, jolloin he ottavat enemmän vahinkoa, kuten *Final Fantasy XIII:ssä*. Pelaaja voi hallita kolmea hahmoa siten, että yksi hahmo on koko ajan hänen komennossaan ja muut toimivat itsenäisesti. Pelaaja voi vaihtaa hallittavaa hahmoa lennosta näppäinkomennolla, tai antaa tietokoneohjatuille hahmoille komentoja, jos heidän ATB-segmentit ovat käytettävissä.

Alkuperäisestä *Final Fantasy VII:stä* tutut materiat tekevät paluun. Materioiden avulla pelaaja voi määrittää hahmojen kykyjä ja taikoja. Myös aseista hahmot oppivat kykyjä.

Myös klassiset Limit Break-taidot palaavat. Ensimmäisessä osassa kullakin hahmolla on alkuun yksi Limit Break-taito. Uusia hahmot voivat oppia taisteluareenoilta.

*Final Fantasy* -sarjoista tutut kutsuttavat hirviöt myös palaavat peliin. Mukana on tunnettut klassikkohirviöt, kuten Ifrit, Shiva, Leviathan ja Bahamut. Hirviöt voidaan kutsua tietyissä taisteluissa taistelemaan hahmojen rinnalle. Ne toimivat itsenäisesti tai pelaaja voi käyttää hahmojen täysiä ATB-segmenttejä käskemään hirviöitä tekemään erikoisisku. Kun hirviöiden aika täyttyy tai sen kutsuneen hahmon HP saavuttaa nollan, hirviö tekee poistumisen yhteydessä ultimaattisen iskunsa.

Tarina
------

### Hahmot

*Final Fantasy VII:stä* tutut hahmot palaavat pelattaviksi. 1. osassa on esitetty seuraavat hahmot:

* **Cloud Strife**: Entinen SOLDIER, nykyään palkkasoturi. Hänellä on takanaan tuskainen menneisyys, joka ahdistaa häntä. Käyttää aseenaan valtavia miekkoja, kuten ikonista Buster Swordia.
* **Barret Wallace**: Midgarin Sektorin 7 Avalanche-osaston johtaja. Hänen tavoitteena on pelastaa planeetta Shinra-yhtiön mako-reaktoreilta. Käyttää aseenaan käsivarteen integroituja konetuliaseita.
* **Tifa Lockhart:** Cloudin lapsuudenystävä. Avalanchen jäsen ja Seventh Heaven-baarin ylläpitäjä. Hän on taistelulajien mestari ja käyttää aseenaan taisteluhanskoja.
* **Aerith Gainsborough:** Midgarissa asuva kukkatyttö, planeetan muinaisihmisten, Cetrojen, jälkeläinen. Hän voi kuulla planeetan äänet. Käyttää aseenaan taistelusauvoja.
* **Red XIII (Nanaki):** Salaperäinen olento, joka muistuttaa leijonaa. Ensimmäisessä osassa hän on vieraileva hahmo, jota pelaaja ei voi hallita, koska hän tulee tarinaan mukaan vasta pelin lopussa.
* **Yuffie Kisaragi:** Wutaista kotoisin oleva tyttö, joka on sekä materiametsästäjä ja ninja. Hän esiintyy pelin Intergrade-version uudessa tarinaepisodissa, joka tapahtuu alkuperäisen pelin tapahtumien taustalla.

Pelin pääkonna **Sephiroth** esiintyy pelissä.

### Juoni

Pelin tarina seuraa alkuperäisen *Final Fantasy VII:n* tarinaa tarkasti, mutta tarinaan on lisätty tapahtumia, joita ei alkuperäisessä ollut.

Midgar on sähköyhtiö Shinran kruununjalokivi, jossa ihmiset elävät yltäkylläistä elämää. Kaupunki saa sähköenergiaa mako-reaktoreista, jotka jalostavat energiaa planeetan omasta elämänvoimasta. Midgarin yläpuolisen laatan alla köyhät elävät slummeissa. Cloud Strife, entinen SOLDIER, ottaa osaa Avalanche-ekoterroristijärjestön tehtävään räjäyttää yksi Midgarin mako-reaktoreista yhdessä Barret Wallacen ja tämän toverien Jessien, Biggsin ja Wedgen kanssa. Mitä Avalanche ei tiedä, että Shinra seuraa heidän toimiaan kaiken aikaa voidakseen käyttää heitä tekosyynä julistaa sota Wutain maahan. Mako-reaktori tuhotaan, ja Cloud matkaa Midgarin sektorin 8 läpi, jossa hän kohtaa illuusion vihamiehestään, supersotilas Sephirothista. Pakomatkalla Cloud törmää kukkatyöttö Aerithiin ja saa tältä kukan, ja kohtaa salaperäisiä haamuja. Cloud pakenee sektorin 7 slummeihin, jossa Avalanche pitää päämajaansa Cloudin vanhan ystävän Tifa Lockhartin 7th Heaven baarissa. Tifa antaa Cloudille majapaikan ja mahdollisuuden auttaa slummien asukkaita.

Seuraavaa tehtävää varten Jessie pyytää Cloudin apua ryöstääkseen räjähdysainetta Shinran varastosta. Tehtävä onnistuu, mutta seuraavana päivänä samat salaperäiset haamut ilmestyvät, ja sen seurauksena Jessie loukkaantuu ja Cloud tulee hänen tilalle, sektorin 5 mako-reaktorin tuhotehtävälle. Tifa tulee mukaan, mutta Cloud, Barret ja Tifa ajautuvat suoraan ansaan. He kuitenkin onnistuvat pakenemaan Shinralta tuhoamalla näiden Airbuster-ase. mutta Cloud putoaa sektorin 5 slummeihin, jossa hän kohtaa Aerithin uudestaan. Aerith pyytää Cloudia henkivartijakseen ja Cloud suojelee Aerithia Shinran Turk-miehiltä. Aerith lupaa viedä Cloudin takaisin sektoriin 7 seuraavana päivänä, mutta samana iltana Aerithin äiti Elmyra pyytää Cloudia lähtemään heti. Aerith kuitenkin yllättää Cloudin matkalla, ja he jatkavat sektorin 6 läpi sektoriin 7.

Juuri kun Cloud ja Aerith ovat hyvästelemässä, he näkevät Tifan, joka on menossa tapaamaan sektori 6:n Wall Marketin rikollispomoa Don Corneota. Aerith pakottaa Cloudin auttamaan Tifaa. Corneo on valitsemassa itselleen morsiota, ja auttaakseen Tifaa Aerith aikoo osallistua. Hierontapaikan pitäjän Madam M:n avustuksella Cloud ja Aerith ottavat osaa taisteluturnaukseen, jonka he voittavat. Aerith pääsee valintatilaisuuteen, mutta Cloud ei aio päästää häntä yksin. Tätä varten Honeybee Innin johtaja Andrea tekee Cloudista tytön, jotta hän pääsee myös tilaisuuteen. Kaksikko huumataan, ja he päätyvät yhteen Tifan kanssa. Kun Tifa tunnistaa Cloudin, hän kertoo, että viime tehtävän jälkeen Corneon miehiä alkoi pyöriä 7th Heavenin lähellä, ja Tifa päätti ottaa selvää, miksi. Mutta Corneo valitsee vain yhden kolmesta morsiuskandidaatista, mutta kiitos Cloudin ja Aerithin, heitä on kolme. Corneo kutsuu kolmikon valintaan, ja hän valitsee Cloudin. Tytöt kamppailevat tiensä läpi Corneon kätyreiden tämän petollisen agentin, Leslien, avustuksella. Tytöt tulevat Cloudin avuksi, ja kuulustelevat Corneota, joka myöntää, että Shinran turvallisuusjaosto johtaja Heidegger pyysi häntä selvittämään, missä Barret majailee, ja että Shinra yrittää pudottaa sektori 7:n yläpuolisen laatan slummeihin tuhotakseen Avalanchen, ja lavastaa Avalanchen syylliseksi. Kolmikko aikoo palata sektoriin 7, mutta Corneo pudottaa heidät ansaluukusta viemäreihin.

Kolmikko selviää pudotuksesta ja taistelevat tiensä läpi viemäreiden ja junien hautausmaan, päihittäen hautausmaalla hirviön, joka oli terrorisoinut aluetta jo pitkään. Barret ja Avalanche pidättelevät Shinraa, jotka yrittävät tuhota laattaa kannattelevan pilarin. Cloud, Tifa ja Aerith joutuvat taas haamujen ympäröimiksi, mutta pääsevät perille. Wedge putoaa pilarista, mutta selviää Aerithin avulla. Cloud kapuaa pilarin huipulle Tifan seuratessa perässä. Aerith menee Tifan pyynnöstä 7th Heaveniin pelastamaan Barretin tytärtä Marlenea, ja myös auttamaan sektorin 7 ihmisiä pakenemaan. Baarissa Aerith löytää Marlenen, ja Marlene huomaa Aerithin olevan hyväsydäminen. Mutta Aerith törmää Turksien johtajaan Tsengiin, ja Marlenea suojellakseen tekee sopimuksen tämän kanssa: päästää Marlene menemään ja hän tulee Tsengin mukaan.

Pilarissa Cloud ja Tifa kohtaavat pilarissa Biggsin ja Jessien, mutta kumpikin on haavoittunut vakavasti. Huipulla Barret pidättelee Shinraa, kunnes Reno ja Rude, Turks-parivaljakko, hyökkää. Huolimatta Cloudin, Tifan ja Barretin taistelusta, he onnistuvat tuhoamaan pilarin. Tseng ottaa videoyhteyden ja kiittää, että tämän ansiosta he myös saivat viimeisen muinaisihimisen takaisin haltuunsa, eli Aerithin. Aerith sanoo, että hän löysi Marlenen, mutta yhteys katkaistaan. Cloud, Tifa ja Barret pakenevat viime hetkellä.

Cloud vie Tifan ja Barretin Aerithin kotiin, josta Marlene löytyy elossa. He kysyvät Elmyralta Aerithista. Elmyra myöntää, että Aerith ei ole hänen biologinen tyttärensä. 15 vuotta sitten hän meni useana päivänä asemalle odottamaan sodasta palaavaa aviomiestään, kunnes eräänä päivänä hän kohtasi Aerithin ja tämän äidin, Ifalnan. Ifalna oli kuolemaisillaan, ja hänen viimeinen pyyntö Elmyralle oli, että tämä veisi Aerithin turvaan. Aikanaan Elmyra huomasi, että Aerithilla oli erikoisia kykyjä, ja hän kertoi tälle, että hänen miehensä oli "palannut planeettaan". Muutama päivä myöhemmin Elmyra sai kirjeen, jossa kerrottiin, että hänen miehensä oli kuollut taistelussa. Eräänä päivänä Tseng tuli hakemaan Aerithia takaisin, mutta tämä ei suostunut. Cloud haluaa pelastaa Aerithin, mutta Elmyra kieltää sen. Barretin ehdotuksesta kolmikko palaa Sektoriin 7, jossa he löytävät Wedgen salaisesta Shinran laboratoriosta, jossa Shinra on tehnyt ihmiskokeita. He vievät Wedgen Elmyran luo toipumaan.

Seuraavana päivänä Elmyra lopulta suostuu Cloudin pyyntöön pelastaa Aerith. Koska junat ylälaatoille eivät kulje, Tifa ehdottaa, että he kääntyvät Don Corneon puoleen. He kohtaavat Leslien, joka haluaa kostaa Corneolle, koska hänen takiaan Leslie menetti morsiamensa. Corneo pääsee pakoon, mutta Leslie antaa kolmikolle koukkuaseet, joiden avulla he voivat kiivetä ylös. Cloud, Tifa ja Barret matkaavat tuhotuneen sektori 7:n laatan läpi ja pääsevät Shinran päämajaan. He matkaavat ylempiin kerroksiin, epäillen, että Aerithia pidetään professori Hojon laboratoriossa. Pormestari Dominon avulla he pääsevät perille. 64:ssä kerroksessa he salakuuntelevat Shinran johtajien kokousta ja seuraavat Hojoa. Barret ottaa Hojon vangiksi, mutta Hojo vapauttaa yhden hirviönsä heidän kimppuun. Kolmikko voittaa sen, ja löytävät Aerithin. Haamut ilmestyvät taas, ja nelikko kohtaa Red XIII:n. Cloud tuntee, että Jenova on lähellä ja pyörtyy. Viisikko vangitaan.

Cloud herää Aerithin vanhassa huoneessa, ja haamut ilmestyvät. Red sanoo, että ne ovat Kuiskauksia, joiden tehtävä on pitää huolta, ettei kohtalo muutu. Wedge ja Domino päästävät heidät vapaiksi ja kertovat, että he voivat paeta katolta Avalanchen helikopterilla. Mutta matkalla he päätyvät Hojon rumpulaitokseen, jossa hän on käyttänyt Jenovaa luomaan hirviöitä. He kohtaavat Sephirothin, ja joutuvat erileen. Yhteistyössä he kuitenkin pääsevät Shinran presidentin toimistoon, ja Barret yrittää pakottaa tämän tunnustamaan rikoksensa. Mutta presidentti kääntää tilanteen, kunnes Sephiroth tappaa tämän ja Barretin. Cloud, Tifa, Aerith, ja Red joutuvat taistelemaan Jenovaa vastaan, ja voittavat. Kuiskaukset elvyttävät Barretin, koska hänen ei pitänyt kuolla vielä. Sephiroth pakenee ja Rufus Shinra saapuu. Cloud taistelee tätä vastaan muiden paetessa. Lopulta viisikko pakenee Midgarin moottoriteille aina kaupungin reunalle asti, jossa he kohtaavat Sephirothin. Aerith sanoo, että Sephroth on suurin uhka planeetalle. Uhmaten kohtaloa, viisikko kohtaa Kuiskausten ruumiillistumat ja päihittävät ne, sekä kohtaavat Sephirothin. Kamppailun päätteeksi Sephiroth vetää Cloudin luomakunnan reunalle, jossa he kamppailevat, mutta Sephiroth sanoo, että tämä ei ole vielä aika. Hän kryptisesti sanoo Cloudille, että hänellä on seitsemän sekuntia ennen loppua.

Lopussa Rufus Shinrasta tulee Shinran uusi pääjohtaja, menneisyydessä Zack Fair voittaa Shinran sotilaat ja Cloud, Tifa, Aerith, Barret ja Red XIII vannovat pysäyttävänsä Sephirothin.

Kehitys
-------

*Final Fantasy VII:stä* on toivottu uusintaversiota jo pitkään. Ensimmäiset merkit uusimisesta ilmestyivät jo vuonna 2006, kun Sony julkaisi PlayStation 3:n. Tuolloin Square Enix loi joitakin teknisiä demoja aiheeseen liittyen, mutta mitään varsinaista projektia pelistä ei ollut. Vuonna 2014, tuottaja Shinji Hashimoto otti asian esille Yoshinori Kitasen, Tetsuya Nomuran ja Kazushige Nojiman kanssa, ja kolmikko tuli siihen tulokseen, että he "alkoivat olla siinä iässä, että nyt on viimeinen hetki tehdä *Final Fantasy VII* uudestaan". Alkuperäinen tuotantotiimi haluttiin pitää, koska projektin siirtäminen seuraavalle sukupolvelle ei tuntunut oikealta ratkaisulta.

Tuotantotiimi päätti jo heti alusta tehdä kokonaan uudenlaisen pelin, sillä he ajattelivat, että jos alkuperäinen peli vain päivitettäisiin nykypäivän grafiikoille, peli olisi sama vanha. Tiimi halusi pitää kaiken sisällön alkuperäisestä pelistä ja lisätä uutta sisältöä. Tästä syystä Square Enix päätti, että peli julkaistaan osissa. Koko pelin ujuttaminen vain yhteen osaan olisi vaatinut suuren määrän leikkauksia alkuperäisestä sisällöstä. Tiimi arvioi, että jokainen osa on kooltaan samantasoinen kuin *Final Fantasy XIII* -trilogian osat. Ensimmäinen osa julkaistaan 10. huhtikuuta 2020, ja osa käsittelee Midgarin tapahtumat. Yoshinori Kitase totesi myöhemmin, ettei Square Enix vielä tiedä, kuinka monta osaa projekti tulee käsittämään.

Poikkeuksellista kehityksessä on ollut, että Square Enix ei käytä itse kehitettyä pelimoottoria pelissä. Pelin moottorina toimii Unreal Engine 4, joka on Epic Gamesin kehittämä. Tältä osin Epic Games on ollut mukana projektissa optimoimassa pelimoottoria peliin sopivaksi.

Julkaisu
--------

*Final Fantasy VII:n* virallinen julkaisupäivä oli 10. huhtikuuta 2020, mutta Square Enix lähetti fyysiset kopiot pelistä Eurooppaan ja Australiaan jo aikaisemmin koronaviruspandemian takia, haluten näin varmistaa, että kaikki pelin ennakkovaranneet pääsevät pelaamaan peliä. Tämä ei koskenut digitaalisia latauksia, jotka tulivat saataville virallisena julkaisupäivänä. Monet peliyhtiöt joutuivat lykkäämään tulevia julkaisujaan pandemian vuoksi. Square Enix halusi varmistaa, ettei *Final Fantasy VII Remake* joudu samaan tilanteeseen.

Pelistä julkaistiin 10. kesäkuuta 2021 *Final Fantasy VII Remake Intergrade-*versio PlayStation 5 -konsolille. Versio sisältää alkuperäisen pelin optimoituna PlayStation 5:lle sekä uuden tarinaepisodin.

Vastaanotto
-----------

*Final Fantasy VII Remake* on otettu varsin hyvin vastaan. Metacritic-sivustolla peli on saanut arvosteluksi 88/100, eli "varsin hyvät arvostelut".

*Final Fantasy VII Remake* on yksi nopeiten myyty PlayStation 4 -alustalle julkaistu peli koskaan. Peli myi 3,5 miljoonaa kopiota ensimmäisen kolmen päivän aikana julkaisusta.

Lähteet
-------

1. ↑  Reed, Chris: Final Fantasy VII Remake Intergrade: What Comes in Each Edition *IGN*. Viitattu 8.8.2021. (englanniksi)
2. ↑  Final Fantasy VII Remake - Metacritic-arvostelu *metacritic.com*. Viitattu 12.4.2020.
3. ↑  Connor Sheridan 21 April 2020: Final Fantasy 7 Remake launch numbers broke 3.5 million in first 3 days *gamesradar*. Viitattu 28.4.2020. (englanniksi)